অনুষ্ঠান চলছে, আমার মন  অনুষ্ঠানে নাই। পাশে জুয়েল ভাই আর রূপসী গল্প করছে। আমার কান সেদিকে। জুয়েল ভাই মালেয়শিয়ার গল্প করছে। উনি কিছুদিন আগে টুইন টাওয়ারের টপ ফ্লোরে গেছিলেন। আমি মনে মনে বলি, আমি আপনার পিছনে থাকলে একটা ধাক্কা দিতাম। তাহলে আর আজ আমার প্রেমে বাধা হতে পারতেন না। রূপসী টুইন টাওয়ারের গল্প শুনে খুশি। সে এই বছরের শেষের দিকে পরিবারের সাথে মালেয়শিয়া ঘুরতে যাবে। তাই জুয়েল ভাইকে অনুরোধ করছে সে যাতে তাকে টুইন টাওয়ারে নিয়ে যায়। জুয়েল ভাই তার মালেয়শিয়ার ঠিকানা এবং নাম্বার দিলেন। আমি এখন কি করি? কেউ কি নাই এই জুয়েল ব্যাটাকে শায়েস্তা  করতে পারে? রূপসীর উপরও রাগ হচ্ছে। আমি তোমাকে মালেয়শিয়ার টুইন টাওয়ার না দেখাতে পারি। শান্তিনগরের কনকর্ড টুইন টাওয়ারে নিয়ে তো ফুচকা খাওতে পারি। রূপসী তুমি বিল্ডিং-এর উচ্চতা দেখলা, আমার ভালবাসার গভীরতা দেখলা না। মন খারাপ করে সেখান থেকে উঠে আসলাম।